Lugejakiri | Poolpaljalt õuele treenima
„Jooksjate ja treenijate vastu pole mul midagi, aga poolearulised panevad muretsema,“ kirjutab 26aastane Mia.
„Ma olen samuti spordiklubi püsiklient, kes praegu olude sunnil värskes õhus end treenimas käib. Üldiselt ma ei kurda, aga kahepalgelisus on veider. Teen sooja ja näen, kuidas minust jooksurajal mööduvad ilmselgelt sisetreeninguks mõeldud rõivastega näitsikud. Täitsa poolpaljad ja külmetavad, aga ikka näitavad, et teevad trenni. Isegi see pildistamine ja videote tegemine ei häiri, sest ma teen ise kah sotsiaalmeedia jaoks fotosid oma päevast. Aga mõistust kasutades ei läheks ma välja lühikestes pükstes ja topis, ise lõdisedes,“ kirjeldab Mia.
Mia sõnul arvas ta, et kukekad püksid ja paljastatud hüppeliiges on piir, mida ei ületata, aga ta eksis.
„Ükski sotsiaalmeediakanal ei ole su tervist ju ometigi väärt, et end külmetama minna. Praeguste haiguste keskel vajaks tervis turgutamist, mitte nõrgestamist,“ kutsub Mia noori populaarsuse asemel mõtlema oma tervisele.